cy de ceb cy fr cy en cy ckb cy it cy en en en cy tr cy ja tr cy cy cy cy cy cy cy cy cy cy cy cy cy cy cy cy cy cy es cy cy de de cy
Teilwng yw’r Oen - Llundain
Ym mis Ionawr 2017, llwyfannwyd sioe Teilwng yw’r Oen, oedd yn gyflwyniad cyfoes o waith wedi ei seilio ar Feseia Handel. Sioe uchelgeisiol oedd yn cyfuno perfformwyr a thîm cynhyrchu cymunedol a phroffesiynol.
Darllen mwy:Teilwng yw’r Oen - Llundain
Teilwng yw’r Oen yn anelu am Lundain
Yn dilyn llwyddiant ysgubol cynhyrchiad Theatr Felinfach o Teilwng yw’r Oen - cyflwyniad cyfoes o waith wedi ei seilio ar Feseia Handel – mae’r cynhyrchiad yn mynd ar daith i Lundain.
Llwyfannwyd y sioe yn gyntaf yn Theatr Felinfach ym mis Ionawr eleni. Cyfunwyd perfformwyr a thîm cynhyrchu cymunedol a phroffesiynol i greu’r cynhyrchiad. Roedd y sioe yn cyfuno tri chôr cymunedol o amrywiol ardaloedd o Geredigion, artistiaid proffesiynol a chyfarwyddwr cerdd proffesiynol ynghyd ag aelodau o Wasanaeth Cerdd Ceredigion. Roedd ynddi hefyd dau lefarydd, Meleri Bronwen sydd newydd raddio mewn Drama ac Astudiaethau Ffilm a Theledu ym Mhrifysgol Aberystwyth a Bronwen Morgan, Prif Weithredwr cyfredol Cyngor Sir Ceredigion. Yn cwblhau’r cast roedd dau unawdydd proffesiynol, sef Deiniol Wyn Rees sy’n wreiddiol o sir Gaerfyrddin, ond sydd wedi byw yn Llundain hyd at yn ddiweddar a Non Parry Williams o’r grŵp Eden. Cyfarwyddwr y sioe oedd Rhys Taylor, cerddor llawrydd o ardal Aberystwyth.
Y bwriad oedd perfformio dim ond 3 sioe yn Theatr Felinfach ym mis Ionawr, ond cymaint oedd y galw am docynnau bu’n rhaid darparu 4ydd sioe gyda bron i 900 o bobl yn medru mwynhau’r cynhyrchiad.
Oherwydd yr holl frwdfrydedd am y cynhyrchiad, mae Teilwng yw’r Oen yn mynd ar daith i Lundain. Caiff ei berfformio yn Eglwys Gymraeg Canol Llundain ar 21 Hydref 2017 gyda’r un criw a gymerodd ran ym mis Ionawr.
Mae angen gwerthu digon o docynnau i alluogi i'r daith hon ddigwydd; felly, bydd y tocynnau ar werth am gyfnod penodol er mwyn mesur diddordeb. Bydd nifer o gefnogwyr yn ymuno â’r cynhyrchiad ar y daith, ond mae lle i fwy. Anogir pobl sydd â diddordeb i ymuno i gysylltu â Theatr Felinfach ar unwaith. Mae’r criw yn gobeithio’n fawr i gael cefnogaeth frwd gan gymuned leol Gorllewin Cymru a hefyd cymuned Gymraeg y ddinas fawr.
Mae Theatr Felinfach yn adnabyddus am ei gwaith blaengar ac am ei phrosiectau cyfranogol. Mae’n defnyddio’r celfyddydau i ddathlu diwylliant, hybu’r ymdeimlad o berthyn a rhoi cyd-destun cymdeithasol a diwylliannol i’r Gymraeg. Mae’n datblygu sgiliau ac yn annog rhagoriaeth –  creadigol, artistig, cymdeithasol a dwyieithrwydd ac yn addysgu drwy’r celfyddydau er mwyn datblygu hyder cymunedol i gwestiynu, i herio, i annog, i rannu, dehongli a dathlu.
Cysylltwch â Swyddfa Docynnau Theatr Felinfach ar 01570 470697 neu ewch Ar-lein i theatrfelinfach.cymru i sicrhau eich tocynnau a chefnogi’r daith i Lundain.
Llwyddiant cyllid grant yn sicrhau cynhyrchiad newydd o sioe eiconig
Bydd Theatr Felinfach yn llwyfannu cynhyrchiad uchelgeisiol o’r sioe eiconig Teilwng yw’r Oen yn Ionawr 2017, diolch i nifer o geisiadau grant llwyddiannus a ddyfarnwyd yn ddiweddar, a fydd yn cyfuno perfformwyr a thîm cynhyrchu cymunedol a phroffesiynol.
Sioe yw hon sydd wedi ei seilio ar Y Meseia, Handel, un o'r gweithiau mwyaf adnabyddus yn y byd ac mae Teilwng yw’r Oen yn cyflwyno’r alawon hudolus a chofiadwy mewn gwisg gyfoes. Bydd yn cael ei pherfformio yn Theatr Felinfach ar 12, 13 ac 14 Ionawr 2017.
Darllen mwy:Teilwng yw'r Oen
Yn ddiweddar, ailwampiwyd Y Gwndwn drwy grant gan gronfa’r Loteri Fawr Miliynau’r Bobl mewn cydweithrediad ag ITV Cymru Wales. Mae’n cynnig gofod gwych ar gyfer cyfarfodydd, gweithdai, ymarferion a mwy ac mae ynddo adnoddau cegin a all ymdopi ag anghenion arlwyo bychan.
Hawlfraint : Theatr Felinfach 2015